ธปท.จับตาการเมืองวุ่นเสี่ยงกระทบศก.
ธปท.ชี้การชุมนุมต่อต้านพ.ร.บ.ปรองดองถือเป็นปัจจัยเสี่ยงทางเศรษฐกิจ แต่ถ้ามีภูมิคุ้มกันเชื้อโรคได้ผลกระทบคงไม่รุนแรงมาก
30 พ.ค. 2555

ธปท.ชี้การชุมนุมต่อต้านพ.ร.บ.ปรองดองถือเป็นปัจจัยเสี่ยงทางเศรษฐกิจ แต่ถ้ามีภูมิคุ้มกันเชื้อโรคได้ผลกระทบคงไม่รุนแรงมาก 




นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า การนำพ.ร.บ.ปรองดองเข้าพิจารณาในสภาฯวันที่ 30 พ.ค.จะส่งผลกระทบต่อภาวะเศรษฐกิจไทยอย่างไรนั้น มองว่าการชุมนุมต่อต้านการนำพ.ร.บ.ดังกล่าวเข้าสภาฯในขณะนี้ถือเป็นอีกปัจจัยความเสี่ยงทางเศรษฐกิจอย่างหนึ่ง เพราะถ้าเกิดความวุ่นวายขึ้นคงไม่ดีแน่ แต่คงไม่สามารถนำปัจจัยทางการเมืองที่คาดเดายาก มาประเมินเป็นตัวเลขผลกระทบที่ชัดเจนได้
"แต่ผมก็มองว่าปัญหาลักษณะนี้เกิดขึ้นกับไทยเรา แบบเกิดแล้วเกิดอีก ไทยเราน่าจะพอมีภูมิคุ้มกันอยู่บ้างเล็กน้อย ซึ่งพูดถึงเรื่องภูมิคุ้มกันกับเชื่อโรค มันก็มีอยู่ตลอด สู้กันอยู่ตลอด ถ้าช่วงไหนภูมิลดเชื้อโรคก็ขยายตัว แต่ถ้าเชื้อโรคที่มีในตัวเรามันอยู่ในขอบเขต ก็น่าจคุมได้ ผลกระทบต่อเศรษฐกิจหรือต่อบ้านเมืองก็คงไม่มากนัก"นายประสารกล่าว  
นายประสาร กล่าวว่า ในสถานการณ์ที่เศรษฐกิจต้องการการดูแลจากนโยบายการเงิน ธปท.ก็พร้อมใช้นโยบายการเงินดูแลเศรษฐกิจหากมีความจำเป็น เนื่องจากยังมีช่องว่างอยู่ เพราะอัตราดอกเบี้ยนโยบายของไทยในขณะนี้ที่ 3% ยังต่ำที่สุดในภูมิภาค 
อย่างไรก็ตาม ธปท.จะติดตามปัญหาการเมืองในประเทศต่อไป เนื่องจากมีความกังวลว่าอาจจะมีความรุนแรงเกิดขึ้นได้ รวมทั้งสถานการณ์ของปัญหาในยุโรปที่ขณะนี้ก็มีความเสี่ยงมากขึ้น ซึ่งอาจจะมีผลกระทบต่อเศรษฐกิจไทย